**Ministru kabineta noteikumu projekta “Darbības programmas “Izaugsme un nodarbinātība” 2.1.2. specifiskā atbalsta mērķa “Nodrošināt inovatīvu tehnoloģisko risinājumu ieviešanu ārējās robežas kontrolē” īstenošanas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta noteikumu projekts “Darbības programmas “Izaugsme un nodarbinātība” 2.1.2. specifiskā atbalsta mērķa “Nodrošināt inovatīvu tehnoloģisko risinājumu ieviešanu ārējās robežas kontrolē” īstenošanas noteikumi” (turpmāk – MK noteikumu projekts) ir izstrādāts, lai pilnveidotu Latvijas Republikas ārējās robežas kontroli un ieviestu inovatīvus tehnoloģiskos risinājumus Latvijas Republikas ārējas robežas kontrolē, sniedzot iespēju operatīvi un reālā laikā reaģēt uz tādiem mūsdienu draudiem kā hibrīdā karadarbība, organizētā noziedzība (piemēram, kontrabanda), nelikumīga imigrācija un citiem draudiem atbilstoši normatīvajiem aktiem nacionālās drošības un robežapsardzības jomā.  Noteikumu projekts stājas spēkā Oficiālo publikāciju un tiesiskās informācijas likuma noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Aizsardzības ministrijas izstrādātais informatīvais ziņojums “Par Latvijas Republikas ārējās robežas stiprināšanas risinājuma izvērtējumu un turpmāko rīcību” (Ministru kabineta 2021.gada 6.jūlija sēdes protokols Nr.51, 2.§).  Eiropas Savienības struktūrfondu un Kohēzijas fonda 2014.-2020.gada plānošanas perioda vadības likuma 20.panta 13.punkts.  Grozījumi Nr.7 Eiropas Savienības struktūrfondu un Kohēzijas fonda 2014.–2020. gada plānošanas perioda darbības programmā “Izaugsme un nodarbinātība” (Ministru kabineta 2021. gada 8.jūnija rīkojums Nr.406 “Grozījumi Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmā “Izaugsme un nodarbinātība””). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 2021.gada 30.jūnija lēmumu Eiropas Komisija (turpmāk – EK) ir apstiprinājusi darbības programmas “Izaugsme un nodarbinātība” (turpmāk – darbības programma) grozījumus Nr.7, kas nacionālā līmenī tika apstiprināti ar Ministru kabineta 2021. gada 8.jūnija rīkojumu Nr.406 “Grozījumi Eiropas Savienības struktūrfondu un Kohēzijas fonda 2014.-2020. gada plānošanas perioda darbības programmā “Izaugsme un nodarbinātība””.  Grozījumi darbības programmā paredz prioritārā virziena “IKT pieejamība, e-pārvalde un pakalpojumi” ieguldījuma prioritāti 2.1.“Paplašināt platjoslas pakalpojumu izvietojumu un sekmēt ātrgaitas tīklu attīstību un atbalstīt jauno tehnoloģiju un tīklu ieviešanu digitālās ekonomikas vajadzībām” (turpmāk – 2.1. ieguldījumu prioritāte) papildināt ar jaunu 2.1.2. specifisko atbalsta mērķi “Nodrošināt inovatīvu tehnoloģisko risinājumu ieviešanu ārējās robežas kontrolē” (turpmāk – 2.1.2.SAM).  2.1.2.SAM orientēts uz inovatīvu tehnoloģisko risinājumu ieviešanu Latvijas Republikas ārējas robežas kontrolē. Tas paredz ieviest vienotu tehnoloģisko risinājumu, izmantojot optisko sensoru, videonovērošanas kameru, ļoti augstas veiktspējas kapacitātes datu pārraides tīkla un datorprogrammas sistēmu, kas nodrošinās nepārtrauktu notikumu apzināšanu un robežkontroli tiešsaistē institūcijām, kas atbildīgas par valsts apdraudējumu novēršanu. Perspektīvā tiks nodrošināta iespēja izveidotajā arhitektūrā integrēt vairākas institūciju sistēmas, kā arī lielākā apjomā veikt ar robežapsardzību saistīto datu uzkrāšanu, apstrādi, analīzi un koplietošanu.  Latvijas Republikas austrumu robeža ir NATO, Eiropas Savienības (turpmāk – ES) un Eiropas Ekonomiskās zonas ārējā robeža. Šobrīd izmantotie tehnoloģiskie uzraudzības līdzekļi nav pietiekami, lai nodrošinātu efektīvas reaģēšanas spējas krīzes situācijās. Situācija, ka Lietuva jau ir ieviesusi modernu robežu uzraudzības sistēmu un Igaunija to plāno ieviest tuvāko gadu laikā, var ievērojami paaugstināt risku nelegālām darbībām uz Latvijas Republikas ārējās robežas, ja tā netiks modernizēta. Lai samazinātu organizēto noziedzību un nelegālo imigrāciju ES, ir būtiski, lai visas ES dalībvalstis ārējās robežas kontrolei piemērotu mūsdienīgus tehnoloģiskos līdzekļus.  Lai noteiktu nepieciešamos pasākumus ārējās robežas kontroles sistēmas uzlabošanai, Ministru kabinets ir atbalstījis Aizsardzības ministrijas izstrādāto informatīvo ziņojumu “Par Latvijas Republikas ārējās robežas stiprināšanas risinājuma izvērtējumu un turpmāko rīcību” (Ministru kabineta 2021.gada 6.jūlija sēdes protokols Nr.51, 2.§), kurā VAS “Latvijas Valsts radio un televīzijas centrs” (turpmāk – LVRTC) uzdots uzsākt projekta “Latvijas Republikas ārējās robežas stiprināšana” (turpmāk – projekts) īstenošanu.  Ārējās robežas kontroles sistēmas uzlabošanas nepieciešamību nosaka arī Eiropas Parlamenta un Padomes 2013. gada 22. oktobra regula (ES) Nr. 1052/2013, ar ko izveido Eiropas Robežu uzraudzības sistēmu (EUROSUR), (turpmāk – Regula 1052/2013), kas paredz ES valstu dalību vienotā ES ārējās robežas kontroles sistēmā, kur dalībvalstu koordinācijas centriem ir pienākums nodrošināt sadarbības partnerus ar efektīvu, precīzu un savlaicīgu informāciju.  2.1.2. SAM projekta ietvaros atbilstoši Regulas 1052/2013 5.panta 3.punkta a), c) un d) apakšpunktam tiks veicināta savlaicīga informācijas apmaiņa, lietderīga personāla pārvaldība un, izmantojot un analizējot informāciju, tiks veidots situācijas attēls vairākos slāņos saskaņā ar Regulas 1052/2013 nosacījumiem par situācijas apzināšanu.  Attiecīgi 2.1.2.SAM mērķis ir pilnveidot Latvijas Republikas ārējās robežas kontroli, ieviešot tajā inovatīvus tehnoloģiskos risinājumus, tādējādi nodrošinot spēju reālā laikā reaģēt uz tādiem draudiem kā hibrīdā karadarbība, organizētā noziedzība (piemēram, kontrabanda), nelikumīga imigrācija un citiem.  Šobrīd tikai daļa Latvijas Republikas ārējās robežas tiek pārvaldīta, izmantojot dažādus tiešsaistes tehnoloģiskos līdzekļus, attiecīgi nav pietiekami aprīkota, lai maksimāli samazinātu organizēto noziedzību un nelegālo imigrāciju:   * robežas pārraudzība daļēji nodrošināta ar dažāda veida tehniskajiem līdzekļiem; * saņemtā informācija par notikumiem uz robežas nereti ir novēlota; * nav 100% pārliecības par notikumiem uz robežas.   Papildus ņemot vērā faktu, ka Lietuva jau ir ieviesusi modernu robežuzraudzības sistēmu un Igaunija to plāno ieviest tuvāko gadu laikā, nerealizējot 2.1.2.SAM, palielinātos varbūtība, ka Latvija kļūtu par reģionā primāro ES dalībvalsti nelegālu aktivitāšu realizēšanai. Lai maksimāli samazinātu organizēto noziedzību un nelegālo imigrāciju ES līmenī, ir būtiski, lai visas dalībvalstis ES ārējās robežas kontrolei piemērotu mūsdienīgus tehnoloģiskos līdzekļus.  2.1.2.SAM atbalstāmās darbības ir inovatīvu tehnoloģisko risinājumu ieviešana Latvijas Republikas ārējās robežas kontrolē, lai veicinātu robežapsardzības un institūciju, kas atbildīgas par valsts apdraudējumu novēršanu, darba efektivitāti.  2.1.2.SAM ietvaros ir nepieciešams veikt šādas aktivitātes:   * izveidot infrastruktūru robežapsardzības uzdevumu veikšanai; * aprīkot robežu ar perimetra uzraudzības līdzekļiem; * nodrošināt nepieciešamo programmatūru[[1]](#footnote-2); * nodrošināt augstas kapacitātes datu pārraidi.   Šīs aktivitātes paredzētas, lai nodrošinātu reāla laika zinātību pār notikumiem robežas joslā un pārskatāmu Latvijas Republikas ārējo robežu. Tiks ieviesti inovatīvi tehnoloģiskie risinājumi Latvijas Republikas ārējās robežas kontrolē, tostarp tiks nodrošinātas informācijas koplietošanas iespējas un tiks veicināta mākslīgā intelekta ieviešana robežapsardzības risinājumā.  2.1.2.SAM atbalstāmās darbības rezultātu sasniegšanai ir paredzēta iespēja iesaistīt sadarbības partnerus – Iekšlietu ministriju un Aizsardzības ministriju.  Sadarbības partneris Iekšlietu ministrija, nepieciešamības gadījumā piesaistot tās padotībā esošās iestādes (piemēram, Valsts robežsardzi, Nodrošinājuma valsts aģentūru un Iekšlietu ministrijas Informācijas centru), būtu iesaistāms šādu 2.1.2.SAM atbalstāmo darbību īstenošanā:   * dalība projektā ar savu nekustamo īpašumu, kurš nepieciešams infrastruktūras izbūvei un tehnoloģiskā risinājuma ieviešanai; * inženiertīklu infrastruktūras izbūve un ierīkošana (piemēram, sniedzot informāciju par esošajiem infrastruktūras elementiem un apsardzības risinājumiem, ierādot trasi tādā apjomā un kārtībā, lai nodrošinātu 2.1.2.SAM atbalstāmo darbību mērķu sasniegšanu, saskaņojot izprojektēto trasi); * operatīvo telpu aprīkošana (piemēram, nodrošinot infrastruktūras izvietošanas telpu /vietu); * programmatūras izstrāde, iegāde un uzstādīšana (piemēram, programmatūras funkcionālās darbības (lietojamības) saskaņošana un testēšana).   Sadarbības partneris Aizsardzības ministrija būtu iesaistāms ar tā pārvaldībā esošo cilvēkresursu intelektuālo kapacitāti šādas 2.1.2.SAM atbalstāmās darbības īstenošanā:   * programmatūras izstrāde, iegāde un uzstādīšana (piemēram, programmatūras funkcionālās darbības (lietojamības) saskaņošana un testēšana).   Detalizēti sadarbības partneru pienākumi, tiesības un atbildība projekta mērķa un rādītāju sasniegšanā tiks noteikti starp LVRTC un sadarbības partneriem noslēgtajos sadarbības līgumos. Šī projekta ietvaros sadarbības partneru izmaksas nav attiecināmas.  Projekta radītā infrastruktūra un intelektuālais risinājums būs LVRTC īpašumā un uzskaitē.  Izveidotais risinājums pamatā sastāv no elektronisko sakaru tīkla un risinājuma izbūvei saskaņā ar Elektronisko sakaru likuma 16.pantu nav nepieciešams, lai nekustamais īpašums, kurā tiek īstenota elektronisko sakaru tīkla būvniecība, atrastos tīkla būvniecības ierosinātāja īpašumā, ilgtermiņa nomā, bezatlīdzības lietošanā, valdījumā, vai ir nodibinātas apbūves tiesības, kas ir nostiprinātas Valsts vienotā datorizētā zemesgrāmatā.  Infrastruktūras izvietošana paredzēta Iekšlietu ministrijas un pašvaldību īpašumā vai valdījumā vai turējumā esošajās zemes vienībās.  MK noteikumu projektā arī noteikts, ka publiska persona, publiskas personas kapitālsabiedrība, kapitālsabiedrība, kurā publiskas personas daļa pamatkapitālā atsevišķi vai kopā pārsniedz 50 procentus, kā arī kapitālsabiedrība, kurā vienas vai vairāku publisku personu kapitālsabiedrību daļa pamatkapitālā atsevišķi vai kopā pārsniedz 50 procentus (Publiskas personas finanšu līdzekļu un mantas izšķērdēšanas novēršanas likuma izpratnē), kas projekta īstenošanas laikā noslēgusi līgumu ar finansējuma saņēmēju ar mērķi pilnveidot Latvijas Republikas ārējās robežas kontroli, ir tiesīga finansējuma saņēmējam bezatlīdzības lietošanā nodot vai apgrūtināt savā īpašumā vai valdījumā esošu nekustamo īpašumu vai tā daļu, kas nepieciešams projekta īstenošanai. Nekustamo īpašumu vai tā daļu nodod vai apgrūtina uz projekta īstenošanas laiku un uz visu projekta īstenošanas rezultātā izveidotā tehnoloģiskā risinājuma izmantošanas laiku.  Projektā īstenošanas laikā infrastruktūra galvenokārt tiks izvietota sadarbības partnera – Iekšlietu ministrijas – valdījumā vai turējumā esošajās zemes vienībās.  Līgumā ar sadarbības partneri tiks paredzēti pamatnosacījumi par infrastruktūras ierīkošanu sadarbības partnera īpašumā, valdījumā vai turējuma esošajās zemes vienībās. 2.1.2.SAM ietvaros nav paredzēta infrastruktūras izvietošana privātajās zemes vienībās.  Vienlaikus nav izslēgts, ka nelielu daļu infrastruktūras būs jāizvieto uz pašvaldības zemes vienībām vai VAS “Latvijas valsts meži” zemes vienībām. Tādēļ MK noteikumu projekts paredz, ka, lai atvieglotu projekta ietvaros radītās infrastruktūras izbūvi un uzturēšanu pēc projekta pabeigšanas, ja tas būs nepieciešams projekta labākai realizācijai, nepieciešamības gadījumā tiks slēgti sadarbības līgumi ar pašvaldībām un arī ar VAS “Latvijas valsts meži” (nepiesaistot minētās personas kā sadarbības partnerus), atrunājot pušu pienākumus infrastruktūras ekspluatācijas laikā.  Ņemot vērā projekta īstenošanas laikā radīto vienoto inovatīvo tehnoloģisko risinājumu, šī vienotā inovatīvā tehnoloģiskā risinājuma izmantošanas laiks ir paredzēts aptuveni līdz 2035.gadam, kas ir garāks termiņš nekā pēcuzraudzības periods.  2.1.2.SAM ietvaros definētā mērķa grupa ir valsts pārvaldes iestādes un to padotībā esošās iestādes, kurām ir kompetence Latvijas Republikas ārējās robežas kontrolē.  2.1.2.SAM ietvaros ir plānots īstenot vienu projektu. Projekta maksimālais ieviešanas termiņš ir 2023.gada 31.decembris.  MK noteikumu projekts noteic, ka 2.1.2.SAM īsteno ierobežotas projektu iesniegumu atlases veidā un finansējuma saņēmējs ir LVRTC tam deleģēto pārvaldes uzdevumu veikšanai.  Satiksmes ministrija (turpmāk – SM) līdz 2035.gada 31.decembrim deleģējusi LVRTC pienākumu nodrošināt valsts elektronisko sakaru pakalpojumu centra (turpmāk -VESPC) uzdevumus[[2]](#footnote-3), ārkārtas situāciju valsts elektronisko sakaru tīklu (turpmāk – ĀSVEST) izbūvi un uzturēšanu, kā arī ĀSVEST pieslēgumu starptautisko organizāciju un citu juridisko personu tīkliem[[3]](#footnote-4).  Lai nodrošinātu darbības programmā noteiktā 2.1.2.SAM mērķa sasniegšanu, MK noteikumu projekts paredz noteikt šādus rādītājus:  1) iznākuma rādītājs – Latvijas Republikas ārējās robežas garums, kur ieviests vienotais inovatīvais tehnoloģiskais risinājums – 65 km;  2) rezultāta rādītājs – iestāžu skaits, kuru darba efektivitāti uzlabojis Latvijas Republikas ārējās robežas vienotais inovatīvais tehnoloģiskais risinājums – 4 iestādes.  MK noteikumu projekts nosaka pasākumam pieejamo kopējo attiecināmo finansējuma, kas nav mazāks kā 15 550 397 *euro*, tai skaitā Eiropas Reģionālās attīstības fonda (turpmāk – ERAF) finansējums nepārsniedz 13 217 837 *euro* un privātais finansējums nav mazāks kā 2 332 560 *euro*. ERAF finansējums nepārsniedz 85% no projektā plānotā kopējā attiecināmā finansējuma.  Sadarbības iestāde, veicot avansa un starpposma maksājumus, ievēro nosacījumu, ka to kopsumma nedrīkst pārsniegt 90% no projektam piešķirtā ERAF finansējuma. Nosakot projekta avansa apmēru, ir jāņem vērā finansējuma saņēmēja spēja sešu mēnešu laikā pēc avansa maksājuma saņemšanas iesniegt sadarbības iestādē maksājuma pieprasījumu piešķirtā avansa maksājuma apmērā.  2.1.2.SAM atbalstāmās darbības atbilst EK īstenošanas regulā (ES) Nr. 215/2014 noteiktajai intervences kategorijai „Informācijas un komunikāciju tehnoloģiju infrastruktūra” – 048 IKT: citi IKT infrastruktūras/ lielapjoma datorresursu/ aprīkojuma veidi (tostarp e-infrastruktūra, datu centri un sensori; arī tādi, kas iegulti citā infrastruktūrā, piemēram, pētniecības telpas, vides un sociālā infrastruktūra).  2.1.2.SAM nav ietekmes uz horizontālajiem principiem “Vienlīdzīgas iespējas” un “Ilgtspējīga attīstība”.  2.1.2.SAM ietvaros komercdarbības atbalsta sniegšana nav paredzēta. Projekts tiks īstenots, balstoties uz LVRTC dotajiem ĀSVEST un VESPC deleģējumiem. Tādējādi pasākumus plānots īstenot valsts deleģēto uzdevumu ietvaros, tie neietver atbalsta sniegšanu saimniecisko darbību veikšanai, un komercdarbības atbalsta nosacījumi nav attiecināmi.  2.1.2.SAM projekta ietvaros nav plānots veikt saimniecisko darbību un gūt ieņēmumus no izbūvētās infrastruktūras un ieviestā tehnoloģiskā risinājuma. Uzturēšanas izdevumu segšanai nepieciešamo finansējumu pieprasīs Iekšlietu ministrija normatīvajos aktos noteiktajā kārtībā gadskārtējā valsts budžeta ietvaros.  MK noteikumu projektā paredzētas tikai tiešās attiecināmās izmaksas, kas nepieciešamas projektā plānoto darbību (un tajās ietilpstošo aktivitāšu) īstenošanai.  MK noteikumu projekts paredz, ka projekta izmaksas ir attiecināmas finansēšanai no ERAF līdzfinansējuma, ja tās atbilst MK noteikumu projektā ietvertajām izmaksu pozīcijām un noteiktajiem izmaksu ierobežojumiem Izmaksas ir attiecināmas, ja tās radušās pirms līguma par projekta īstenošanu noslēgšanas, bet ne agrāk par 2021.gada 16.jūniju, kad darbības programmas grozījumi Nr.7 ir iesniegti apstiprināšanai EK.  2.1.2.SAM ietvaros pirms līguma noslēgšanas par projekta īstenošanu ir attiecināmas izmaksas, kas nepieciešamas, lai līdz dienai, kad starp sadarbības iestādi un finansējuma saņēmēju noslēgts līgums par projekta īstenošanu[[4]](#footnote-5), nodrošinātu maksimāli augstu projekta uzsākšanas gatavības pakāpi. Savlaicīgs sagatavošanās darbs un nepieciešamās dokumentācijas sagatavošana līdz dienai, kad noslēgts līgums par projekta īstenošanu, veicina efektīvu un plānotajam projekta ieviešanas laika grafikam atbilstošu projekta īstenošanu, tostarp ievērojot plānošanas perioda atlikušo projektu īstenošanas termiņu - līdz 2023.gada 31.decembrim.  Plānots, ka, sākot ar 2024.gadu, tehnoloģiskajam risinājumam tiks nodrošināta uzturēšana. Uzturēšanas izmaksas ir paredzētas tehnoloģiskā risinājuma Latvijas Republikas ārējās robežas kontrolē darbības nodrošināšanai, t.sk., datu pārraides nodrošināšanai, infrastruktūras uzturēšanai, perimetra uzraudzības līdzekļu atbalstam, programmatūras nodrošināšanai un atbalstam, datu uzglabāšanai un elektroapgādes pakalpojumu nodrošināšanai. Uzturēšanas izdevumu segšanai nepieciešamo finansējumu Iekšlietu ministrija pieprasīs normatīvajos aktos noteiktajā kārtībā gadskārtējā valsts budžeta ietvaros, kā tas norādīts III sadaļas 8.punktā.  Ņemot vērā 2.1.2.SAM ietvaros plānotā projekta specifiku, daļa projekta informācijas būs vispārpieejamā informācija, bet daļa ierobežotas pieejamības informācija, ko attiecīgā kārtībā ir arī plānots iesniegt sadarbības iestādei nepieciešamības gadījumā.  Attiecībā uz obligāti publicējamo informācijas daļu par ES fondu projektu, tā būs vispārpieejama informācija.  Projekta ietvaros paredzēts apstrādāt informāciju un dokumentus līdz klasifikācijas pakāpei “dienesta vajadzībām”, katra dokumenta statusu nosakot atbilstoši normatīvo aktu prasībām. Projekta ietvaros netiek plānots apstrādāt valsts noslēpumu saturošu informāciju (dokumentus). Ierobežotas pieejamības dokumentu (t.sk. ar klasifikācijas pakāpi “dienesta vajadzībām”) aprite tiks veikta, ievērojot normatīvo aktu prasības, kas noteiktas uz konkrētās kategorijas dokumentiem. Ņemot vērā, ka projekta ietvaros paredzamo dokumentu statuss būs klasificēts ne augstāk kā “dienesta vajadzībām”, ar dokumentu apriti būs iespējams iepazīties, ievērojot kārtību par aizsargājamās informācijas dienesta vajadzībām apriti, kas neizvirza prasības pēc pielaides valsts noslēpumam. Līdz ar to projektā veikto izdevumu attiecināmības izvērtēšanai nepieciešamā informācija par projektu tiks nodrošināta nepieciešamās dokumentācijas apritei noteiktā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | MK noteikumu projekta atlases kritēriji ir saskaņoti ES struktūrfondu un Kohēzijas fonda 2014.–2020.gada plānošanas perioda UK Informācijas un komunikācijas tehnoloģiju pieejamības, e-pārvaldes un pakalpojumu prioritārā virziena apakškomitejā, kuras sastāvā ir iekļauti arī sadarbības, sociālie, nevalstiskā sektora un reģionālie partneri. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ir paredzams, ka MK noteikumu projekts ietekmēs:  - valsts pārvaldes iestādes un to padotībā esošās iestādes, kurām ir kompetence Latvijas Republikas ārējās robežas kontrolē;  - iestādes, kuras iesaistītas ES fondu vadībā (Finanšu ministrija, Satiksmes ministrija, Centrālā finanšu un līgumu aģentūra - CFLA) un drošības politikas veidošanā (Aizsardzības ministrija, Iekšlietu ministrija, kompetentās iestādes);  - finansējuma saņēmēju un projekta īstenotāju (LVRTC) kā izbūvētās infrastruktūras uzturētāju. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2021.gads | | Turpmākie trīs gadi (*euro*) | | | | |
| 2022.gads | | 2023.gads | | 2024.gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 215 050 | 0 | 3 724 544 | 0 | 9 278 243 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 215 050 | 0 | 3 7245 44 | 0 | 9 278 243 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 215 050 | 0 | 3 724 544 | 0 | 9 278 243 | 0 |
| 2.1. valsts pamatbudžets | 0 | 215 050 | 0 | 3 724 544 | 0 | 9 278 243 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | X | 0 | X | 0 | 0 |
| 5. Precizēta finansiālā ietekme | X | 0 | X | 0 | X | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Projekta kopējās attiecināmās izmaksas ir 15 550 397 *euro*, t.sk. ERAF finansējums 13 217 837 *euro* un privātais finansējums 2 332 560 *euro*.  2021.gadā – 253 000 *euro*, t.sk. ERAF finansējums 215 050 *euro*, privātais finansējums 37 950 *euro*:  2022.gadā – 4 381 817 *euro*, t.sk. ERAF finansējums 3 724 544  *euro*, privātais finansējums 657 273 *euro*;  2023.gadā – 10 915 580 *euro*, t.sk. ERAF finansējums 9 278 243 *euro*, privātais finansējums 1 637 337 *euro.*  Finansējuma sadalījums pa gadiem norādīts indikatīvi un var tikt precizēts.  Ieņēmumi ir ERAF finansējuma daļa un izdevumi ir kopīgie nepieciešamie līdzekļi t.sk. ERAF finansējuma daļa ir 85%, privātā finansējuma daļa ir 15%.  Projektu plānots ieviest saskaņā ar noslēgto līgumu un ne ilgāk kā līdz 2023.gada 31.decembrim.  Finansējums paredzēts darbībām, kas atbilst EK īstenošanas regulā (ES) Nr. 215/2014 noteiktajai intervences kategorijai „Informācijas un komunikāciju tehnoloģiju infrastruktūra” – 048 IKT: citi IKT infrastruktūras/liela apjoma datorresursu/aprīkojuma veidi (tostarp e-infrastruktūra, datu centri un sensori; arī tādi, kas iegulti citā infrastruktūrā, piemēram, pētniecības telpas, vides un sociālā infrastruktūra) - 13 217 837 *euro*. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Projekts neietekmē amata vietu skaita izmaiņas. | | | | | | |
| 8. Cita informācija | Projekta īstenošanai nepieciešamības gadījumā izdevumus sedz no valsts budžeta programmas 80.00.00 “Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.  Paredzams, ka projekta darbību īstenošana varētu tikt pabeigta 2023. gada beigās un pēc projekta faktiskās pabeigšanas un projekta gala maksājuma veikšanas, sākot ar 2024. gadu sistēmas uzturēšanai atbilstoši Aizsardzības ministrijas informatīvajam ziņojumam “Par Latvijas Republikas ārējās robežas stiprināšanas risinājuma izvērtējumu un turpmāko rīcību” (Ministru kabineta 2021.gada 6.jūlija sēdes protokols Nr.51, 2.§, turpmāk – AM ziņojums) būs nepieciešams valsts budžeta finansējums 1 903 576 *euro* gadā, kas ietver:   * sistēmas elementu uzturēšana – 639 689 *euro*; * tīkla uzturēšana, darba spēks reakcijas laika nodrošināšanai, regulārās apkopes, vispārīgās izmaksas – 483 257 *euro*; * datu glabātuves pakalpojumi – 574 992 *euro* ; * citi pakalpojumi (Datu centri, LVRTC infrastruktūras izmantošana, Optiskā šķiedras noma u.c.) – 58 623 *euro*; * elektroapgādes nodrošināšana – 147 015 *euro* .   Projekta rezultātu uzturēšanai finansējumu pieprasa saskaņā ar MK noteikumu Nr.421[[5]](#footnote-6) 21.apakšpunktu, ievērojot Likuma par budžetu un finanšu vadību 91.panta otrās daļas nosacījumus, un MK noteikumu Nr.867[[6]](#footnote-7) 10.4.apakšpunktu, kā tas norādīts arī AM ziņojumam pievienotajā MK protokollēmumā. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Eiropas Parlamenta un Padomes 2013. gada 17. decembra regula (ES) Nr. 1303/2013 *ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 )* [publicēta Eiropas Savienības Oficiālajā Vēstnesī L 347/320, 20.12.2013] |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2013. gada 17. decembra regula (ES) Nr. 1303/2013 *ar ko paredz kopīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu, Eiropas Lauksaimniecības fondu lauku attīstībai un Eiropas Jūrlietu un zivsaimniecības fondu un vispārīgus noteikumus par Eiropas Reģionālās attīstības fondu, Eiropas Sociālo fondu, Kohēzijas fondu un Eiropas Jūrlietu un zivsaimniecības fondu un atceļ Padomes Regulu (EK) Nr. 1083/2006 )* [publicēta Eiropas Savienības Oficiālajā Vēstnesī L 347/320, 20.12.2013] | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regula  Nr. 1303/2013 | MK noteikumu projekta 21.4. punkts | Vienība tiek ieviesta pilnībā | Netiek paredzētas stingrākas prasības |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Nav. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Nav. | | |
| Cita informācija | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši MK 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par noteikumu projektu tā izstrādes posmā. |
| 2. | Sabiedrības līdzdalība projekta izstrādē | Ministru kabineta noteikumu projekts un tā sākotnējās ietekmes novērtējuma ziņojums (anotācija) 2021. gada 23. aprīlī tika ievietots SM tīmekļa vietnē [www.sam.gov.lv](http://www.sam.gov.lv) un MK tīmekļa vietnē [www.mk.gov.lv](http://www.mk.gov.lv) |
| 3. | Sabiedrības līdzdalības rezultāti | Priekšlikumi un iebildumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Satiksmes ministrija kā atbildīgā iestāde, CFLA kā sadarbības iestāde un LVRTC kā finansējuma saņēmējs un projekta īstenotājs. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav. |

Satiksmes ministrs T. Linkaits

Vīza: valsts sekretāre I. Stepanova

Pētersone, 67028023

andzela.petersone@sam.gov.lv

1. Programmatūras darbības nodrošināšanai skaitļošanas iekārtu iegāde un uzstādīšana paredz tādu komponenšu iegādi, kas nodrošinās tiešo tehnoloģiskā risinājuma darbību, piemēram grafiskās kartes (GPU), procesori (CPU), operatīvā atmiņa (RAM), datu glabātuves masīvi (HDD; Object storage), virtualizācija, u.c [↑](#footnote-ref-2)
2. 2019. gada 12. augusta līgums Nr. SM2019/31; par periodu no 2019. gada 2. septembra līdz 2035. gada 31. decembrim. [↑](#footnote-ref-3)
3. 2019. gada 20. decembra līgums Nr. SM2019/-48; par periodu no 2020. gada 1. janvāra līdz 2035. gada 31. decembrim. [↑](#footnote-ref-4)
4. Eiropas Savienības struktūrfondu un Kohēzijas fonda vadības likums https://likumi.lv/ta/id/153465-eiropas-savienibas-strukturfondu-un-kohezijas-fonda-vadibas-likums [↑](#footnote-ref-5)
5. Ministru kabineta 2018. gada 17. jūlija noteikumi Nr. 421 “Kārtība, kādā veic gadskārtējā valsts budžeta likumā noteiktās apropriācijas izmaiņas” <https://likumi.lv/ta/id/300437-kartiba-kada-veic-gadskarteja-valsts-budzeta-likuma-noteiktas-apropriacijas-izmainas> [↑](#footnote-ref-6)
6. Ministru kabineta 2012.gada 11.decembra noteikumi Nr.867 “Kārtība, kādā nosakāms maksimāli pieļaujamais valsts budžeta izdevumu kopapjoms un maksimāli pieļaujamais valsts budžeta izdevumu kopējais apjoms katrai ministrijai un citām centrālajām valsts iestādēm vidējam termiņam” <https://likumi.lv/ta/id/253649-kartiba-kada-nosakams-maksimali-pielaujamais-valsts-budzeta-izdevumu-kopapjoms-un-maksimali-pielaujamais-valsts-budzeta-izdevum>... [↑](#footnote-ref-7)